Slik bekjemper Oslo-politiet helgevolden
I dag skriver VG papir om den brutale utelivsvolden i Norge. Robert Thorsen, leder for ordensavsnittet ved Sentrum politistasjon i Oslo, opplyser at det er en økning i voldssaker totalt fra 2011 og hittil i år i hovedstaden. - Det har vært en 28 prosents økning i grovere voldssaker som legemsbeskadigelse eller legemsfornærmelse med skadefølge, sier Robert Thorsen. Tirsdag viste VG Nett sterke bilder av Kristian Vikene (27) som ble kraftig slått av vakter ved utestedet Dr. Jekylls i Oslo natt til søndag forrige helg.Analytiker Mattis Michaelsen ved Oslo politidistrikt fremholder at rundt halvparten av alle voldssakene ved Sentrum politistasjon skjer i helgene: ** 48,6 prosent av alle anmeldelsene for fysisk vold har gjerningstidspunkt på natt i helg. (Tidsrommet 00-06, lørdag og søndag.) ** 56,3 prosent av de mer alvorlige voldssakene skjedde på natt i helg. Natt til søndag 20. mai ble en politimann overfalt utenfor Trafalgar pub i sentrum av Oslo. Ifølge et øyenvitne skal gjerningsmannen ha sparket politimannen mens han lå nede, og trampet på ansiktet hans. Michaelsen opplyser at råskapen i voldsbruken går litt i bølger. - Vi vet ikke hva det skyldes. Det kan ha sammenheng med trender som rapping, kampsport, filmer og dataspill. Men det blir bare spekulasjoner, sier Thorsen.Da en serie tilfeller av overfallsvoldtekter skjedde i Oslo i fjor høst, satte politiet inn mer ressurser i Sentrum. - Vi etablerte et utstrakt samarbeid med utelivsbransjen, Natteravner og ordensvakter. Vi kom tidligere inn i situasjonene, og kunne gripe inn. På denne måten avdekket politiet flere voldstilfeller, og fikk en økning i registrerte voldssaker. - Vi var flere som kunne gripe inn og vi samhandlet bedre med utelivsbransjen og de andre aktørene. Vi har også en høyere oppklaringsprosent i disse sakene i dag, sier Thorsen.Hver fredag har Sentrum politistasjon et møte med representanter fra utelivsbransjen, ordensvakter, taxinæringen, natteravner og andre aktører. - Da snakker vi om hva som har skjedd i helgen som var, og hvordan vi kan samhandle best mulig fremover. Thorsen tilføyer at de har forbedret interne rutiner i forhold til straksetterforskning av voldssaker. - 1. april kom det også en ny lov om vaktvirksomhet. Den stiller større krav til utelivsbransjen og ordensvakter i forhold til uniformering og rapportering. Det gjør det lettere for oss at det stilles høyere krav til utelivsbransjen. Alt dette i sum, gjør at vi tror at denne trenden vil snu.Politiet i Oslo har også skaffet seg mer og mer verneutstyr. - Vi har fått vester, pepperspray og mer utstyr enn vi hadde for bare noen år siden. Det er viktig å ta de forholdsreglene vi kan, i forhold til hva vi kan havne oppi, sier fungerende stasjonssjef Dagfinn Kaldal ved Majorstua politistasjon. Han opplyser at mange av gjerningsmennene i ettertid ikke fatter selv hvorfor de ble voldelige på byen. - Mange uttrykker etterpå at de ikke skjønner selv hvorfor de har gjort dette, sier Kaldal.
Oslo-politiet kjører en knallhard offensiv for å få ned voldstilfellene på byen.